Der går ikke mange dage, uden at det Kgl. Danske Beskæftigelsessystem er til debat. Og af gode grunde. For vi har efterhånden fået skabt et system, som trods sin egen ufattelige træghed og helt uden at skele til realiteterne baserer sig på en lige så ufattelig optimisme på kontanthjælpsmodtagernes vegne.

For en måneds tid siden reagerede beskæftigelsesminister Troels Lund Poulsen højlydt på, at det blev dokumenteret, at det der med, at kontanthjælp er en midlertidig ydelse, ikke holder i virkeligheden.

»Det er fuldstændig vanvittigt, at man kan være på kontanthjælp i 15 og 20 år«, lød det fra ministeren, som altså tilsyneladende ikke anede, at der er rigtig mange, som cykler rundt i Cirkus Jobcenter i 100 år og en madpakke.